作者:陸龜蒙
標題:紀夢遊甘露寺
內容:昔臥嵩高雲，雲窗正寒夕。披裘忽生夢，似到空王宅。峨天一峰立，欄楯橫半壁。級倚綠巔差，關臨赤霄闢。捫虛陟孤峭，不翅千餘尺。疊掌望罘罳，分明袒肩釋。淩香稽首罷，嘹嘵□□□。高戶乘北風，聲號大波白。光中目難送，定驗方可覿。樹細鴻蒙煙，島疏零落碧。須臾群籟入，空水相噴激。積浪亞寒堆，呀如鬥危石。跳音簇鞞鼓，濺沫交矛戟。鳥疾帆亦奔，紛紛助勁敵。思非水靈怒，即是饑龍擘。怯懾不敢前，荷襟汗沾霢。回經定僧處，泉木光相射。巖磴雲族棲，柖柯露華適。逍遙得真趨，邐迤尋常跡。山腹貯孤亭，嵐根四垂帟。誰題雪月句，乃是曹劉格。閬闕一枝瓊，邊樓數聲笛。吟高矍然起，若自蒼旻擲。短燭墮餘花，圓蟾掛斜魄。自從神錫境，無處不登陟。忽上南徐山，心期豁而獲。豈伊煩惱骨，合到清涼域。暗得蝴蝶身，幽期盡相識。奈何有名氏，未列金閨籍。翻慚丱頂童，得奉真如策。雲濤觸風望，毫管和煙搦。聊記夢中游，留之問禪客。